Presidentin hallinto käy neuvotteluja oikeusministeriön tutkijoiden kanssa, kuinka laajalti presidenttiä voidaan haastatella Venäjä-tutkintaan liittyen, kertoo uutiskanava CNN.

Yhdysvaltain presidentti Donald Trump lähetti eilen keskiviikkona sarjan ärtyneitä tviittejä, jotka liittyivät meneillään olevaan tutkintaan Venäjän epäillystä puuttumisesta Yhdysvaltain presidentinvaaleihin.

Trump lähetti mm. tviitin, jossa hän sanoi haluavansa, että tutkinta lopetetaan heti.

..This is a terrible situation and Attorney General Jeff Sessions should stop this Rigged Witch Hunt right now, before it continues to stain our country any further. Bob Mueller is totally conflicted, and his 17 Angry Democrats that are doing his dirty work are a disgrace to USA! — Donald J. Trump (@realDonaldTrump) 1. elokuuta 2018

– Tämä on kauhea tilanne ja oikeusministeri Jeff Sessionsin pitäisi lopettaa tämä vääristynyt noitavaino välittömästi ennen kuin se tahraa maatamme enempää, Trump kirjoitti.

Presidentin avustajat kiirehtivät heti julkisuuteen vakuuttamaan, ettei presidentti antanut tviitillään oikeusministerille toimintakäskyä.

– Tämä ei ollut käsky, se oli presidentin mielipide, sanoi Valkoisen talon tiedottaja Sarah Sanders.

Myös Trumpin lakimies Rudy Giuliani kiinnitti huomiota Trumpin käyttämien sanojen tarkkoihin sanamuotoihin.

– Hän käytti sanaa "pitäisi", eikä "pitää".

– Hän [Trump] käyttää mediaa mielipiteidensä esittämiseen. Yksi hyvä asia tässä on se, että hän on kehittänyt selkeän tavan esittää mielipiteensä Twitterin kautta, Giuliani jatkoi.

Oppositiopoliitikot kiinnittivät heti huomiota Trumpin mielipiteenilmaisuun.

– Yhdysvaltain presidentti juuri käski oikeusministeriä lopettamaan tutkinnan, joka saattaa koskea itseään presidenttiä, hänen perhettään ja kampanjaansa, sanoi demokraattien kongressiedustaja Adam Schiff. Hänen mielestään presidentti pyrkii haittaamaan oikeuden toimintaa.

Neuvottelut presidentin kuulemisesta

Erikoistutkija Robert Mueller käy neuvotteluja Trumpin edustajien kanssa, millä tavalla ja missä laajuudessa presidentti on tutkijoiden kuultavana Venäjä-tutkintaan liittyen.

Presidentti haluaa rajoittaa suoran kyselyosuuden minimiin ja vastata useimpiin asioihin kirjallisesti. Ei ole edes varmaa, tuleeko Trump kuultavaksi.

– En anna siitä teille paljon toivoa, sanoi lakimkies Giuliani.

Uutiskanava CNN:n mukaan (siirryt toiseen palveluun) Mueller vaatii, että ainakin kysymyksiin oikeuden toiminnan haittaamisesta Trumpin on vastattava henkilökohtaisesti.

Trumpin avustajat ovat valmistelemassa vastausta Muellerille.

Aiheesta muualla:

Special counsel Mueller wants to ask Trump about obstruction of justice: Sources (siirryt toiseen palveluun)

Lähteet: AP, AFP